CELEX: 32007D0417
Language: lv
Date: 2007-06-13 00:00:00
Title: 2007/417/EK: Komisijas Lēmums ( 2007. gada 13. jūnijs ) par diurona neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atcelšanu, kuros ir minētā viela (izziņots ar dokumenta numuru K(2007) 2468) (Dokuments attiecas uz EEZ)

16.6.2007   
            
            
               LV
            
            
               Eiropas Savienības Oficiālais Vēstnesis
            
            
               L 156/32
            
         
      KOMISIJAS LĒMUMS
   
   (2007. gada 13. jūnijs)
   par diurona neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atcelšanu, kuros ir minētā viela
   (izziņots ar dokumenta numuru K(2007) 2468)
   (Dokuments attiecas uz EEZ)
   (2007/417/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,
   tā kā:
   
               (1)
            
            
               Direktīvas 91/414/EEK 8. panta 2. punktā noteikts, ka dalībvalsts 12 gadu laikā pēc minētās direktīvas izziņošanas var atļaut tādu augu aizsardzības līdzekļu laišanu tirgū, kuros ir attiecīgās direktīvas I pielikumā nenorādītās darbīgās vielas, kas jau ir pieejamas tirgū divus gadus pēc izziņošanas dienas, kamēr minētās vielas pakāpeniski pārbauda atbilstīgi darba programmai.
            
         
               (2)
            
            
               Komisijas Regulā (EK) Nr. 451/2000 (2) un Regulā (EK) Nr. 703/2001 (3) ir noteikta Direktīvas 91/414/EEK 8. panta 2. punktā minētās darba programmas otrā posma īstenošanas kārtība un ir izveidots to darbīgo vielu saraksts, kuras jāizvērtē attiecībā uz iespējamību tās iekļaut Direktīvas 91/414/EEK I pielikumā. Diurons ir minētajā sarakstā.
            
         
               (3)
            
            
               Diurona iedarbība uz cilvēku veselību un vidi saistībā ar vairākiem pieteikuma iesniedzēju ierosinātajiem lietošanas veidiem ir izvērtēta saskaņā ar Regulas (EK) Nr. 451/2000 un Regulas (EK) Nr. 703/2001 noteikumiem. Turklāt ar minētajām regulām ir izraudzītas ziņotājas dalībvalstis, kuru pienākums ir iesniegt attiecīgos novērtējuma ziņojumus un ieteikumus Eiropas Pārtikas nekaitīguma iestādei (EPNI) saskaņā ar Regulas (EK) Nr. 451/2000 8. panta 1. punktu. Ziņotāja dalībvalsts par diuronu bija Dānija, un visa attiecīgā informācija tika iesniegta 2003. gada 19. septembrī.
            
         
               (4)
            
            
               Dalībvalstu un EPNI speciālisti sagatavoja novērtējuma ziņojumu un 2005. gada 14. janvārī iesniedza Komisijai EPNI secinājumu par speciālistu veikto novērtējumu attiecībā uz darbīgās vielas diurona pesticīdu riska izvērtējumu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā un 2006. gada 24. novembrī to pabeidza kā Komisijas pārskata ziņojumu par diuronu.
            
         
               (5)
            
            
               Šīs darbīgās vielas novērtēšanas laikā radās bažas par vairākiem aspektiem. Pieteikuma iesniedzēja sniegto datu izvērtējums liecināja, ka pat tad, ja operatori lietotu aizsargierīces, viņi būtu pakļauti tādai vielas koncentrācijai, kas pārsniegtu pieļaujamo iedarbības līmeni uz operatoru (PILO). Nebija iespējams izdarīt secinājumu par gruntsūdeņu piesārņojuma draudu iespējamību, jo nebiju ziņu par dažu metabolītu sadalīšanos, bet bija pārlieku optimistisks ziņotājas dalībvalsts izdarītais pieņēmums par to, ka praksē izmantošanas koncentrācija būs ievērojami zemāka. Līdzīgā veidā, pamatojoties uz pieejamajiem datiem, nav arī pierādīts, ka pieņemama ir iedarbība uz putniem un zīdītājiem.
            
         
               (6)
            
            
               Komisija aicināja pieteikuma iesniedzēju iesniegt komentārus par speciālistu veiktā novērtējuma rezultātiem un par to, vai darbīgo vielu turpmāk atļaut vai neatļaut. Pieteikuma iesniedzējs iesniedza komentārus, kuri tika rūpīgi pārbaudīti. Tomēr, neraugoties uz izvirzītajiem argumentiem, šīs bažas netika kliedētas, un, pamatojoties uz iesniegto informāciju, kas tika novērtēta EPNI speciālistu sanāksmēs, veiktie izvērtējumi neliecina, ka, ņemot vērā ierosinātos lietošanas nosacījumus, diuronu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.
            
         
               (7)
            
            
               Tāpēc diurons nav jāiekļauj Direktīvas 91/414/EEK I pielikumā.
            
         
               (8)
            
            
               Ir jāveic pasākumi, lai nodrošinātu, ka pašreizējās atļaujas diuronu saturošajiem augu aizsardzības līdzekļiem noteiktā laika posmā tiek atsauktas un netiek atjaunotas un ka šādiem līdzekļiem nepiešķir jaunas atļaujas.
            
         
               (9)
            
            
               Jebkurš dalībvalstu atļautais papildperiods pašreizējo, diuronu saturošo augu aizsardzības līdzekļu krājumu likvidēšanai, glabāšanai, laišanai tirgū un pašreizējo krājumu izmantošanai būtu jānosaka ne ilgāk par divpadsmit mēnešiem, lai ļautu pašreizējos krājumus izmantot ne ilgāk kā viena nākamā audzēšanas perioda laikā.
            
         
               (10)
            
            
               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Diuronu neiekļauj Direktīvas 91/414/EEK I pielikumā kā darbīgo vielu.
   2. pants
   Dalībvalstis nodrošina, ka:
   
               a)
            
            
               augu aizsardzības līdzekļu atļaujas atsauc līdz 2007. gada 13. decembrim;
            
         
               b)
            
            
               no 2007. gada 16. jūnija nepiešķir vai neatjauno diuronu saturošo augu aizsardzības līdzekļu atļaujas atbilstoši Direktīvas 91/414/EEK 8. panta 2. punktā paredzētajai atkāpei.
            
         3. pants
   Papildperiods, ko dalībvalsts piešķir saskaņā ar Direktīvas 91/414/EEK 4. panta 6. punkta noteikumiem, ir cik vien iespējams īss un beidzas ne vēlāk kā 2008. gada 13. decembrī.
   4. pants
   Šis lēmums ir adresēts dalībvalstīm.
   
      Briselē, 2007. gada 13. jūnijā
      
         
            Komisijas vārdā —
         
            Komisijas loceklis
         
         Markos KYPRIANOU
         
      
   
   
      (1)  OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2007/31/EK (OV L 140, 1.6.2007., 44. lpp.).
   
      (2)  OV L 55, 29.2.2000., 25. lpp. Regulā jaunākie grozījumi izdarīti ar Regulu (EK) Nr. 1044/2003 (OV L 151, 19.6.2003., 32. lpp.).
   
      (3)  OV L 98, 7.4.2001., 6. lpp.
   
      (4)  Secinājums par speciālistu veikto novērtējumu attiecībā uz diuronu. EPNI zinātniskais ziņojums (2005) 25, 1–58.